થોડીક પરિવારના ખબર અંતરની અને થોડીક બીજી આડીઅવળી વાતો સાથે નાસ્તા, ચા-પાણીનો દોર ચાલ્યો. મારું ધ્યાન વાતોમાં ઓછું અને ‘દેવ’માં વધારે હતું. થોડોક આઈસક્રીમ ખવાયો બાકીનો સોફા પર ઢોળાયો. બારીની બહાર કેબલના તાર પર બેઠેલા કબૂતરોને પણ આગ્રહ કરીને કાજુકતરી ખવડાવવામાં આવી. નાનકડા ચોકલેટવાળા હાથ સોફા પર લૂછાવાની તૈયારીમાં જ હતાં કે મેં ઝાલી લીધાં! “આવ બેટા, આપણે હાથ ધોઈ આવીએ.” હું તેડીને એને બેઝીન પાસે લઈ ગઈ, હાથ ધોવડાવ્યા અને નેપકીન લંબાવ્યો.